แบงก์โน๊ตส์
ยื่นก่อนได้ก่อน
28 ธ.ค. 2554

ยื่นก่อนได้ก่อน
โดย..ทีมข่าวการเงิน 
อธิบดีกรมสรรพากร สาธิต รังคสิริ “พี่เอ๊าะ” ของน้องๆ ฝากบอกว่า กรมสรรพากร เตรียมส่งการ์ดปีใหม่เป็นแบบแสดงรายการเสียภาษีบุคคลธรรมดา ภ.ง.ด. 90 และ 91 ที่จะต้องยื่นแบบแสดงรายการเสียภาษีภายในเดือน ม.ค.มี.ค. 2555 นี้ ไปยังบ้านคุณๆ ท่านๆ เร็วๆ นี้นะขอรับ 
แต่เนื่องจากสถานการณ์ไม่ปกติ เพราะน้องน้ำบุกทั่วประเทศ ทำให้ล่าสุด ครม.กำลังจะพิจารณาเพิ่มค่าลดหย่อนอีก 2 ประเภทคือ ถ้าซ่อมบ้านและซ่อมรถ ให้ลดหย่อนภาษีได้ ทำให้กรมสรรพากรต้องวิ่งแจ้นไปสั่งพิมพ์แบบแสดงรายการใหม่ 
ยังไงก็ขอให้ผู้เสียภาษีบุคคลธรรมดาทั้ง 9 ล้านราย อย่าเพิ่งตกใจ เพราะแบบเสียภาษีจะไปถึงมือท่านเร็วๆ นี้ 
ส่วนผู้เสียภาษีรายใดที่พร้อมยื่นแบบ และต้องการขอเงินภาษีคืน “พี่เอ๊าะ” ฝากบอกว่า รีบๆ หน่อยนะจ๊ะ เพราะยื่นเร็วก็ได้เงินคืนเร็วอย่างช้า 1 เดือน หรืออย่างเร็วไม่เกิน 15 วัน
ยื่นช้าได้ช้าแล้วอย่ามาบ่นว่า กรมสรรพากรทำงานอืดเป็นเรือเกลือนะจ๊ะ 
ใครอยากรู้ว่าจะคืนเงินภาษีเร็วอย่างที่ว่าจริงป่ะ ก็ต้องรีบๆ ยื่นกันหน่อย